กำไรบจ.ผลักดันตลาด
3เซียนหุ้นฟันธงกำไรโต15-20%อย่าวิตกบาทแข็ง
21 ม.ค. 2556

3เซียนหุ้นฟันธงกำไรโต15-20%อย่าวิตกบาทแข็ง
กูรูการลงทุนมองตลาดหุ้นปีนี้ขับเคลื่อนด้วยอัตราการเติบโตและผลตอบแทนของบริษัทในตลาด มั่นใจ บจ.ปีนี้โตต่อเนื่อง 15-20% เตือนอย่าตื่นวิตกบาทแข็ง มองกลับด้านสร้างเสถียรภาพทางเศรษฐกิจ แนะลงทุนยาว 35 ปี
นายอดิเทพ วรรณพฤกษ์ ประธานเจ้าหน้าที่บริหารฝ่ายการลงทุน (ประเทศไทย) บริษัทหลักทรัพย์จัดการกองทุน (บลจ.) อเบอร์ดีน กล่าวในงานสัมมนา “เฟ้นกลยุทธ์พิชิตตลาดทุนกับ 3 บลจ.” ว่า ปัจจัยขับเคลื่อนตลาดหุ้นปีนี้อยู่ที่ผลประกอบการของบริษัทจดทะเบียน (บจ.) ส่วนเงินต่างชาติที่ไหลเข้าออก ไม่สามารถคาดเดาได้ว่าจะอยู่นานแค่ไหน ขึ้นอยู่กับปัจจัยนอกประเทศ เช่น สหรัฐและยุโรป ซึ่ง บลจ.อเบอร์ดีน ลงทุนที่พื้นฐานของ บจ.มากกว่า
หลักการลงทุนของ บลจ.อเบอร์ดีน คือ เลือกบริษัทที่ถูกและดี โดยบริษัทดีต้องมาก่อนราคา เพราะหากราคาถูกแต่คุณภาพบริษัทไม่ได้ ถูกยังไงก็ไม่ลงทุน เน้นการลงทุนระยะยาว 3-5 ปี ซึ่งจะให้ผลตอบแทนที่ดี ซึ่งหุ้นที่ บลจ.อเบอร์ดีน ถือในพอร์ตมีระยะยาว 5-10 ปี 
นายพีรพงศ์ จิระเสวีจินดา กรรมการผู้จัดการ กลุ่มจัดการกองทุน บลจ.บัวหลวง กล่าวว่า เจ้ามือตัวจริงในตลาดหุ้น คือ กำไรของ บจ. ซึ่งจะเป็นตัวขับเคลื่อนของตัวหุ้นและตลาดหุ้นไทย รวมทั้งปัจจัยที่ทำให้ตลาดหุ้นวิ่ง คือ การลุ้นสถาบันจัดอันดับมูดี้ส์ อินเวสเตอร์ จะปรับเครดิตประเทศดีขึ้นหรือไม่ และลุ้นการนำหุ้นไทยอีกหลายตัวเข้าไปคำนวณในดัชนี MSCI 
รูปแบบการลงทุนของ บลจ.บัวหลวง ปีนี้ เฟ้นหาหุ้นที่มีอัตราการเติบโตสูงปีละ 10-15% ราคาต่อกำไรต่อหุ้น (พี/อี) ต่ำ และบริษัทที่สร้างคุณค่าเพิ่มให้กับแบรนด์เพื่อขยายตลาดรองรับการเปิดเออีซี 
นายประภาส ตันพิบูลย์ศักดิ์ ประธานเจ้าหน้าที่การลงทุน บลจ.กรุงศรีอยุธยา เชื่อว่า ผลประกอบการ บจ.ปีนี้ เติบโตได้ 15-20% แม้ว่าความเสี่ยงเศรษฐกิจโลกยังมี แต่น้อยลงเนื่องจากรัฐบาลแต่ละประเทศเข้ามาดูแล ทำให้เศรษฐกิจโลกปีนี้ดูดีกว่าปีก่อน 
สำหรับสภาพการเก็งกำไรในตลาดต้นปีสูงมาก แต่ถ้าอัตราส่วน พี/อี ของตลาดยังไม่เกิน 20 เท่า หรือเมื่อเทียบกับตลาดหรือธุรกิจเดียวกันกับต่างประเทศแล้วยังต่ำ มองว่าระยะยาวตลาดหุ้นไทยยังไปได้ 
กลยุทธ์พิชิตหุ้นปีนี้ บลจ.กรุงศรี เน้นลงทุนหุ้นที่มีการเติบโต เพื่อความมั่งคั่งในระยะยาว ผู้บริหารมียุทธศาสตร์การดำเนินธุรกิจชัดเจน มีวิสัยทัศน์ในการปรับธุรกิจให้สอดคล้องรับมือกับการเปลี่ยนแปลงที่เกิดขึ้น แต่ก็ไม่ละเลยบริษัทขนาดเล็ก ส่วนการลงทุนทองคำเพื่อป้องกันความเสี่ยงควรมีติดพอร์ตไม่เกิน 10% ของสินทรัพย์ทั้งหมด เนื่องจาก 2-3 ปีนี้ หุ้นจะได้รับความนิยมมากกว่าทองคำ 
นายอดิเทพ กล่าวถึงปัญหาเงินบาทแข็งเทียบกับเงินเหรียญสหรัฐ ว่า บลจ.หรือนักลงทุนที่ลงทุนระยะยาว จะไม่สนใจเงินบาทแข็ง และไม่ควรนำมาเป็นข้อวิตกการลงทุน ซึ่งบาทแข็งสะท้อนความเชื่อมั่นการลงทุนไทย แม้ว่าจะส่งผลเสียกับผู้ส่งออก ขณะเดียวกันก็ส่งผลดีต่อผู้นำเข้า โดยเฉพาะประเทศไทยนำเข้าน้ำมันจำนวนมาก ทำให้เศรษฐกิจไทยมีเสถียรภาพ